钦定古今图书集成/明伦汇编/人事典/第102卷 > 《节游赋》杨修
## 钦定古今图书集成/明伦汇编/人事典/第102卷 > 《节游赋》杨修

尔乃偃息暇豫，携手同征，游乎北园，以娱以逞，钦太
皞之统气，乐乾坤之布灵，诞烟煴之纯和，百卉挺而
滋生，谷风习以顺时，挠百物而有成，行中林以彷徨，
翫奇树之抽英，或素华而雪朗，或红彩而发赪，绿叶
白蒂，紫柯朱茎，杨柳依依，龙钟蔚青，纷灼灼以舒葩，
芳馥馥以播馨，“嗟珍果之丛生，每异类而绝形，禀冲
和以固植，信能实而先荣。”于是回旋详观，目周意倦。
御于方舟，载笑载宴。仰溯凉风，俯濯纤腕。极欢欣以
从容，乃升车而来返。